  Наталья Тетерина Бигерысь удмуртъёслэн огазеяськонзы Удмуртилэн тӧроезлы Александр Бречаловлы Ижкарын удмурт югдытӥсьлы Максим Прокопьевлы синпелет пуктыны куронэн вазиськозы. Со сярысь пумкылъянэз азьветлӥсьлэн вордскем дырысеныз 135 ар тырмонлы сӥзем конференциын кутӥзы. Улосвылкуспо ужрад Максим Прокопьевлэн вордскем нуналаз, 29-тӥ толшоре, солэн вордскем гуртаз, Татарстанысь Нырья черкогуртын ортчиз. Со сярысь ивортодэтъя «Удмуртия» агентстволы удмурт гожъясь Ульфат Бадретдинов вераз. Максим Прокопьев Удмуртилы кунлык сётон бордын юн ужаз, соин ик удмурт калыклэсь дано пизэ вунэтоно ӧвӧл, лыдъя Ульфат Бадретдинов. Туннэ Удмуртиын югдытӥсьлы синпелет но, солэсь нимзэ нуллӥсь урам но ӧвӧл.  Татарстанысь удмуртъёслэн автономиизылэн нимыныз вазиськозы Удмуртилэн тӧроезлы Прокопьевлэсь нимзэ Ижкарысь одӥгез ульчалы сётыны. И синпелет пуктон ласянь но вераськыны. <...> Удмурт калыклэн кунлык басьтэм дырысеныз 100 ар тырмоз. Со бадӟым лыдпус. Со вакытлы, конечно, асьмелэсь нырысетӥ сыӵе бадӟым азьветлӥсьёсмес вунэтыны уг яра Ульфат Бадретдинов, удмурт гожъясь   Кызьы пусйиз гожъясь, Нырья черкогурт Максим Прокопьевлэн вордскеменыз гинэ дано ӧвӧл. 1919-тӥ арын вань удмуртъёслэсь кыкетӥ ӧтчамзэс Сарапул карын радъяны малпало вал, но со вакытэ отчы тӧдьы арми вуиз. Соин ик Прокопьев ужрадэз Нырья черкогуртэ выжтыны ӵектӥз. Отын ик (вань удмуртъёслэн II ӧтчамазы – ред.) сое (Максим Прокопьевез – ред.) быръё Москваысь Вотской наркомнацлэн удмурт ёзэтаз кивалтӥсе. Со бӧрьсы со кошке Россиысь правительствоын ужаны. Отын со ужа ни Удмурт автономия кылдытон ласянь, Конституцилы ӵектос дася, вуоно Удмурт автономилэсь границаоссэ тупатон лясянь малпасько. Со пота удмуртъёс доры, калыкен пумиськылэ, валэктон уж нуэ Ульфат Бадретдинов, удмурт гожъясь   Конференциын ӝутэм эшшо одӥгез ужпум – Максим Прокопьев сярысь книга поттон. Удмурт югдытӥсьлэсь но солэсь семьяезлэсь улон-вылонзэ эскерисьёс вань, шуэ Ульфат Бадретдинов. Озьы ик куд-ог материалъёс Нырья школаысь музейын интыяськемын. Максим Прокопьев сярысь азьвыл потэм книгаосысь материалъёсты выльдыса но выль тодэтъёсты огазеяса, туж ӟеч книга поттыны луоз, шуэ гожъясь. Со сярысь гожъязы вал Николай Павлов, Кузьма Куликов, Пётр Поздеев. Соос книгаосын потылэмын. Соосты выльдыса, выль материалъёсын ватсаса, поттыны луысал книга Ульфат Бадретдинов, удмурт гожъясь   Гожъясь верамъя, конференция туж пайдаё ортчиз. Люкаськемъёс Максим Прокопьев сярысь выль тодон-валанъёс басьтӥзы, солэн нимыныз герӟаськем школаос кусыпъёссэс юнматӥзы. Озьы ик удмурт азьветлӥсьлы ужрадъёсты вордскем гуртаз арлы быдэ ортчоно шуыса кенешизы. Пусъём, Пермь шаерысь Гондыр черкогуртын, кытын Максим Прокопьев дышетӥсь луыса ужаз, сое арлы быдэ буре ваё. Татын югдытӥсьлы буре ваён пул дорын ужрадъёс ортчо, озьы ик солэн нимыныз куасэн бызьылонъёс радъясько. Улосчизэс вордскем черкогуртаз но уг вунэто. 2016-тӥ арысен Нырья школа Максим Прокопьевлэсь нимзэ нуллэ. Озьы ик удмурт азьветлӥсез Башкириысь Каймашабаш черкогуртын дышетӥсьын ужам интыяз) сӥлы каро. Туэ сӥзьыл, солэн котырес лыдпусэзлы сӥзьыса, школазылы Максим Прокопьевлэсь нимзэ сётыны но буре ваён пул усьтыны чаклало.  Тегъёс: Удмуртия удмуртъёс Мерлык Татарстан Удмуртилэнкунлыкезлы100ар  